**În pași de iarnă**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adoarme universul, se scutură perdeaua,

Pe cerul fără vârstă, de nori cu frunți cutate,

Cu grația-i divină, domol, dansează neaua,

Adusă de-anotimpul cu pletele-i buclate.

Stăpână peste ghețuri, alunecă agale,

Își poartă senectutea pe umerii-i, cu fală,

Ascunsă de broboade și-adusă rău de șale,

Pășește „îmbufnata”, pufnind câte-o rafală.

Cu țurțuri la ferestre, ne-ntâmpină-ncruntată,

Sub cearcăne de stele, șireată, stă la pândă,

Îi scapără sub gene privirea-i rimelată,

Când toarnă peste vise, rânjind, a ei osândă.

Pe chipu-i fantomatic se-nghesuie, livide,

Secunde amorțite de crivățul macabru,

În strigătul naturii, lumina se divide,

Tronează peste lume-al zăpezii candelabru.

Aproape istovită pe-a clipei noptieră,

Mi-adun singurătatea din leagănu-i emfatic,

Troiene de mătase ridică frontieră

Spre vântul ce suspină cu aeru-i asmatic.

Pitită în căsuța ostatică tăcerii,

Aștept înfrigurată sublima sărbătoare,

Pogoară-ncet Ajunul pe treapta gri a serii,

Se naște-n taină Fiul, păstorul de mioare...